Pendarahan awal kehamilan

Pendarahan awal kehamilan ditakrifkan sebagai pendarahan faraj sebelum 24 minggu usia kandungan (semasa trimester pertama dan kedua).  Jika pendarahan teruk, kejutan hemoragik mungkin berlaku.  Mereka yang mengalami pengsan, sakit dada, sesak nafas, atau sakit bahu adalah berisiko lebih besar untuk mengalami kejutan hemoragik. 

Kehamilan ektopik, risiko keguguran dan kehilangan kehamilan adalah tiga sebab yang paling biasa untuk pendarahan pada awal kehamilan.   Kebanyakan keguguran berlaku sebelum usia kandungan 12 minggu.  Penyebab lain termasuk pendarahan implantasi, penyakit trofoblas kehamilan, polip, dan kanser serviks .   Pemeriksaan spekulum, ultrasound dan hCG adalah ujian biasa yang digunakan untuk mengesan punca asas. 

Rawatan adalah bergantung kepada punca asas yang dikenalpasti.  Jika tisu dapat dilihat pada pembukaan serviks, ia harus dikeluarkan.  Bagi mereka yang dikesan mempunyai bunyi jantung janin semasa pemeriksaan, pemerhatian rapi adalah diutamakan.  Globulin imun anti-D biasanya disyorkan pada mereka yang Rh-negatif .  Kadangkala pembedahan diperlukan. 

Hampir 30% daripada wanita mengalami pendarahan pada trimester pertama (usia kehamilan 0 hingga 12 minggu).  Pendarahan pada trimester kedua (umur kandungan diantara 12 hingga 24 minggu) adalah lebih jarang.  Kira-kira 15% wanita daripada mereka yang mengalami pendarahan awal mengalami keguguran .  Kehamilan ektopik adalah sekitar  2% daripada jumlah kehamilan. 

 Rujukan 

Category:Kesihatan Wanita
Category:Obstetrik
Category:Kehamilan manusia
Category:Translated from MDWiki